Oblik vode

***Oblik vode*** američki je film u žanru romantike i tamne fantazije u režiji Guillerma del Tora koji je ujedno napisao scenarij zajedno sa Vanessom Taylor. Glavne uloge tumače Sally Hawkins, Michael Shannon, Richard Jenkins, Doug Jones, Michael Stuhlbarg, i Octavia Spencer . Radnja se dešava u Baltimoreu, u Marylandu, tokom 1962. godine. Priča prati nijemu čistačicu koja radi u državnoj laboratoriji visoke sigurnosti, koja se zaljubljuje u zarobljeno humanoidno amfibijsko stvorenje. Snimanje se odvijalo u Ontariju, u Kanadi, između augusta i novembra 2016. godine.

* Oblik vode * je prikazan u sklopu glavnog takmičenja na 74. Venecijanskom međunarodnom filmskom festivalu, gdje je premijerno prikazan 31. augusta 2017., i dobio je Zlatnog lava za najbolji film. Također je prikazan i na Toronto Film Festivalu. Ograničeno prikazivanje je počelo u dva kina u New Yorku 1. decembra 2017., prije nego što se počelo prikazivati za širu publiku 23. decembra 2017. godine, zaradivši 195 miliona dolara širom svijeta.

*Oblik vode* je dobio pohvale od strane kritičara u kategorijama glume, scenarija, režije, vizualnih efekata, scenografije i muzike, a mnogi su nazvali film Del Torovim najboljim ostvarenjem još od filma *Panov lavirint*;Američki filmski institut ga je stavio na listu vrhunskih 10 filmova za 2017. godinu. Film je dobio brojne nagrade i nominacije, uključujući trinaest nominacija na 90. dodjeli "Oscara", gdje je osvojio Oscara za najbolji film, najbolju režiju, scenografiju, i muziku. Na 75. dodjeli "Zlatnog globusa" nominovan je u sedam kategorija, osvojivši nagradu za najbolju režiju i najbolju muziku, dok je na 71. dodjeli filmskih nagrada Britanske akademije BAFTA bio nominovan u dvanaest kategorija, osvojivši tri nagrade uključujući nagradu BAFTA za najbolju režiju. Na 23. dodjeli Nagrada kritičara bio je nominovan u četrnaest kategorija, osvajajući ukupno četiri nagrade. Rad del Tora i Daniela Krausa na pretvaranju scenarija u roman, objavljen je 6. marta 2018. godine.

## Radnja 
Elisa Esposito, koja je kao dijete pronađena napuštena na obali rijeke s ranama na vratu, od rođenja je nijema i komunicira preko znakovnog jezika. Ona radi kao čistačica u tajnoj vladinoj laboratoriji u Baltimoreu, u Marylandu, 1962. godine, na vrhuncu hladnog rata. Njeni jedini prijatelji su joj usamljeni susjed Giles, sredovječni ilustrator reklama i njena radna kolegica Zelda Fuller. U laboratoriju pristiže tajanstveno biće koje je uhvatio pukovnik Richard Strickland, zadužen za proučavanje i rad na projektu. Vjerujući da je to samo divlja zvijer, Strickland ga tretira brutalno, često ga izlažući elektro-šokovima. Elisa postaje jako zainteresovana za stvorenje, i otkriva da je to muški humanoidni vodozemac. Počinje da ga posjećuje u tajnosti, a njih dvoje razvijaju blisku vezu, dok ga ona uči znakovni jezik, daje mu hranu i pušta mu muziku.

U želji da eksploatišu vodozemca u korist američke nadmoći u svemirskoj utrci, Strikland na kraju ubjeđuje generala Franka Hoyta da urade vivisekciju na vodozemcu. Jedan naučnik, Robert Hofstetler - koji u tajnosti radi kao špijun za Sovjetski Savez, pravim imenom Dimitrij Mosenkov - bezuspješno moli da zadrže čovjekolikog vodozemca na daljnje proučavanje, dok u isto vrijeme, njegov sovjetski zapovjednik naređuje da se stvorenje eutanizira. Kada Elisa saznaje za američke planove oko vodozemca, ona nagovara Gilesa da joj pomogne da ga oslobodi. Hoffstetler slučajno otkriva Elisine planove i odlučuje da joj pomogne. Iako u početku nerado, Zelda se također uključuje u organizovanju uspješnog bjekstva.

Elisa drži čovjekolikog vodozemca u svojoj kućnoj kadi, planirajući da ga pusti u obližnji kanal kada počne padati kiša kako bi mu omogućila da za nekoliko dana otpliva do okeana. Strickland, između ostalih, ispituje Elisu i Zeldu, ali ništa ne saznaje. U stanu, Giles otkriva čovjekolikog vodozemca koji proždire jednu od njegovih mačaka. Iznenađen, vodozemac zagrebe Gilesovu ruku i zatim bježi iz stana. Spušta se do kina, u kojem srećom nema posjetilaca, ali ga Elisa pronalazi i vraća nazad u svoj stan. Ona dodiruje Gilesovu ćelavu glavu i ranjenu ruku. Sljedećeg jutra Giles otkriva da mu je kosa počela da raste, a rane na njegovoj ruci su zacijelile. Nakon što ga je prvobitno odbila, Elisa pod tušem vodi ljubav sa čovjekolikom vodozemcem.

General Hoyt neočekivano stiže i kaže Stricklandu da ima 36 sati rok da pronađe vodozemca ili će okončati svoju karijeru i život. U međuvremenu, Hoffstetleru je rečeno da će biti povučen sa zadatka za dva dana. Kako se planirani datum smjene približava, zdravlje vodozemca počinje da se pogoršava. Hoffstetler odlazi da se sastane sa svojim nalogodavcima ali ga Strickland prati. Na sastanku Hoffstetler je upucan od strane pretpostavljenih i teško je ranjen, ali Strickland uspijeva da ubije nalogodavca. Nakon što je saznao da je Hoffstetler špijun, Strickland ga muči kako bi priznao, prije nego što umre da su Elisa i Zelda umiješane. Strickland prijeti Zeldi u njenom domu sve dok njen muž Brewster ne odaje Stricklandu da Elisa ima čovjekolikog vodozemca u svojoj kući. Zelda odmah telefonira Elisi, upozoravajući je da oslobodi stvorenje. Razjareni Strickland traga po Elisinom praznom stanu sve dok ne pronađe kalendarsku bilješku koja otkriva gdje planira da pusti vodozemca na slobodu.

U kanalu, Elisa i Giles se opraštaju od stvorenja kada Strickland stiže, udara i obara Gilesa, i puca na vodozemca i Elisu. Vodozemac se brzo liječi i uspijeva da presiječe Stricklandov grkljan, ubivši ga na mjestu. Kada policija zajedno sa Zeldom stiže na mjesto događaja, čovjekoliki vodozemac uzima Elisu i skače u kanal, gdje uspijeva da je zaliječi. Kada vodozemac primjenjuje svoj ljekoviti dodir prema ožiljku na Elisinom vratu, ona dobija škrge slične njegovim i vraća se u život i njih dvoje padaju u zagrljaj. U završnoj sceni, Giles izražava svoje uvjerenje da je Elisa živjela "srećno u vječnoj ljubavi" sa čovjekolikim vodozemcem.

## Uloge 
* Sally Hawkins - Elisa Esposito, nijem čistačica koji radi u tajnoj vladinoj laboratoriji.
* Michael Shannon - Richard Strickland, američki pukovnik zadužen za projekat proučavanja "stvorenja".
* Doug Jones - "Čovjekoliki vodozemac, stvorenje s kojim se Elisa zbližava.
* Richard Jenkins - Giles, Elisin usamljeni komšija i bliski prijatelj koji se bori za opstanak u ilustratora oglašavanja.
* Octavia Spencer - Zelda Delilah Fuller, Elisina radna kolegica i prijateljica koja služi kao njen prevodilac.
* Michael Stuhlbarg - Robert Hoffstetler / Dimitrij Mosenkov, sovjetski špijun koji radi pod pseudonimom kao naučnik proučavajući stvorenje.
* David Hewlett - Fleming, šef laboratorije za bezbjednost.
* Nick Searcy - Frank Hoyt, američki general, Striklandov nadređeni.
* Stewart Arnott - Bernard, Gilesov poslodavac i bivši ljubavnik.
* Nigel Bennett - Mihalkov, Mosenkov naredbodavac.
* Lauren Lee Smith - Elaine Strickland, Stricklandova supruga.
* Martin Roach - Brewster Fuller, Zeldin suprug.
* Allegra Fulton - Yolanda, čistačica u laboratoriji.
* John Kapelos - g. Arzoumanian, vlasnika kina koji je nalazio ispod stana Elise i Gilesa.
* Morgan Kelly - konobar u jednom resturanu koji se sviđa Gilesu.

Datoteka:MJK35143 Sally Hawkins (Maudie, Berlinale 2017).jpg|Sally Hawkins 
Datoteka:Michael Shannon (22635291186).jpg |Michael Shannon 
Datoteka:"Hidden Figures" Screening at the White House (NHQ201612150008) (cropped).jpg|Octavia Spencer 
Datoteka:Richard Jenkins 2015 (cropped).jpg|Richard Jenkins
Datoteka:Doug Jones 2015.jpg|Doug Jones
Datoteka:Michael Stuhlbarg in 2018 (3).jpg|Michael Stuhlbarg 

## Reference 
## Vanjski linkovi 
* Zvanična stranica
* 
* 
* 

Kategorija:Filmovi iz 2017.
Kategorija:Američki filmovi
Kategorija:Američki historijski filmovi
Kategorija:Američki romantični filmovi fantazije
Kategorija:Filmovi američkog znakovnog jezika
Kategorija:Oscar za najbolji film
Kategorija:Filmovi o Hladnom ratu
Kategorija:Filmovi na engleskom jeziku
Kategorija:Filmovi o siročadi
Kategorija:Filmovi u režiji Guillerma del Tora
Kategorija:Filmovi s muzikom Alexandrea Desplata
Kategorija:Filmovi s radnjom u Baltimoreu
Kategorija:Filmovi snimljeni u Hamiltonu, Ontario
Kategorija:Filmovi snimljeni u Torontu
Kategorija:Filmovi koji su dobili Oscar za najbolju originalnu muziku
Kategorija:Filmovi koji su dobili Oscar za najbolju scenografiju
Kategorija:Filmovi koji su dobili Oscar za najbolju režiju
Kategorija:Filmovi čiji je režiser osvojio nagradu BAFTA
Kategorija:Filmovi koji su dobili Zlatni globus za najboljeg redatelja
Kategorija:Filmovi Fox Searchlight Picturesa
Kategorija:Dobitnici Zlatnog lava
Kategorija:Filmovi magijskog realizma